2015 ОНЫ 4 ДҮГЭЭР САРЫН НЭГДСЭН
 ТӨСВИЙН ГҮЙЦЭТГЭЛИЙН ТОВЧ ТАНИЛЦУУЛГА

 Монгол Улсын нэгдсэн төсвийн 2015 оны 4 дүгээр сарын гүйцэтгэлийн мэдээгээр нэгдсэн төсвийн тэнцвэржүүлсэн нийт орлогын бүрдүүлэлт 86.9 хувийн, нийт зарлага 70.1 хувийн гүйцэтгэлтэй, төсвийн нийт тэнцэл 244.8 тэрбум төгрөгийн алдагдалтай гарч, төлөвлөсөн дүнтэй харьцуулахад 568.0 тэрбум төгрөгөөр бага байна.

Нэгдсэн төсвийн орлого, зарлагын байдлыг авч үзвэл:

А. **Нэгдсэн төсвийн орлогын бүрдүүлэлт:**

Монгол Улсын нэгдсэн төсвийн тэнцвэржүүлсэн нийт орлого 2015 оны 4 дүгээр сарын гүйцэтгэлээр 1,675.0 тэрбум төгрөгт хүрч, орлогын төлөвлөгөө 13.1 хувиар буюу 252.2 тэрбум төгрөгөөр дутуу биелж, өмнөх оны мөн үеийнхээс 0.05 хувиар буюу 0.8 тэрбум төгрөгөөр бага байна.

Нэгдсэн төсвийн орлогын төлөвлөгөө, гүйцэтгэлийг орлогын төрлөөр авч үзвэл: 

Монгол Улсын нэгдсэн төсвийн тэнцвэржүүлсэн нийт орлого татварын орлогоор 88.2 хувь, татварын бус орлогоор 11.8 хувь тус тус бүрдсэн үзүүлэлттэй байна.

Нэгдсэн төсвийн орлогын төлөвлөгөө, гүйцэтгэлийг төсвийн бүрэлдэхүүнээр харуулбал:



* Улсын төсвийн нийт тэнцвэржүүлсэн орлого 1,056.8 тэрбум төгрөгт хүрч 19.2 хувиар буюу 250.6 тэрбум төгрөгөөр дутуу төвлөрсөн байна. Аж ахуйн нэгжийн орлогын албан татварын орлого 28.9 тэрбум, импортын барааны нэмэгдсэн өртгийн албан татварын орлого 118.2 тэрбум, суудлын автомашины онцгой албан татварын орлого 12.7 тэрбум, импортын гаалийн албан татварын орлого 20.3 тэрбум төгрөг, хувьцааны ногдол ашгийн орлого 10.0 тэрбум, газрын тосны орлого 50.6 тэрбум төгрөг, өмч хувьчлалын орлого 60.0 тэрбум, гадаад хандив тусламжийн орлого 18.2 тэрбум төгрөгөөр тус тус төлөвлөгөөнөөс тасарсан байна. НӨАТ-ын буцаан олголтоор 18.0 тэрбум төгрөг олгосон байна.
* Орон нутгийн төсвийн орлого 663.6 тэрбум төгрөгт хүрч 4.6 хувиар буюу 31.9 тэрбум төгрөгөөр төлөвлөснөөс дутуу төвлөрсөн байна. Орон нутгийн төсвийн орлогын бүрдүүлэлтийг зарим аймгуудаар дэлгэрүүлбэл, Нийслэлийн цалин хөлс болон түүнтэй адилтгах хувь хүний орлогын албан татварын орлого 11.8 тэрбум, үл хөдлөх эд хөрөнгийн албан татварын орлого 1.0 тэрбум, улсын тэмдэгтийн хураамжийн орлого 1.6 тэрбум, газрын дуудлага худалдааны орлого 9.5 тэрбум, бусад татварын орлого 1.6 тэрбум, хүүгийн орлого 1.3 тэрбум, торгуулийн орлого 1.4 тэрбум, төсөвт байгууллагуудын өөрийн орлого 3.3 тэрбум, гадаад хандив тусламжийн орлого 2.1 тэрбум төгрөгөөр тус тус дутсан нь нийслэлийн орлого 12.8 тэрбум төгрөгөөр дутахад голлон нөлөөлсөн байна. Орхон аймгийн цалин хөлс болон түүнтэй адилтгах хувь хүний орлогын албан татварын орлого 3.6 тэрбум, газрын төлбөрийн орлого 1.6 тэрбум төгрөгөөр тус тус илүү төвлөрсөн нь тус аймгийн орлого төлөвлөгөөнөөс 2.8 тэрбум төгрөгөөр давж биелэхэд голлон нөлөөлсөн байна. Өмнөговь аймгийн цалин хөлс болон түүнтэй адилтгах хувь хүний орлогын албан татварын орлого 1.7 тэрбум төгрөгөөр тус тус дутсан нь тус аймгийн орлого төлөвлөгөөнөөс 3.6 тэрбум төгрөгөөр дутахад голлон нөлөөлсөн байна.
* Хүний хөгжлийн санд 118.7 тэрбум төгрөгийн орлого төвлөрсөн нь төлөвлөгөөнөөс 9.5 хувиар буюу 10.4 тэрбум төгрөгөөр илүү төвлөрсөн байна. Энэ нь ашигт малтмалын нөөц ашигласны төлбөрийн орлого давж биелсэнтэй холбоотой байна.
* Нийгмийн даатгалын санд 440.2 тэрбум төгрөг төвлөрсөн нь төлөвлөгөөнөөс 6.1 хувиар буюу 28.5 тэрбум төгрөгөөр дутуу байна. Тус санд улсын төсвөөс 78.6 тэрбум төгрөгийн татаас олгосон байна.

**Б**. **Нэгдсэн төсвийн зарлага, санхүүжилт:**

 Монгол Улсын нэгдсэн төсвийн нийт зарлага 2015 оны 4 дүгээр сарын байдлаар 2,740.0 тэрбум төгрөгөөр төлөвлөгдсөнөөс 1,919.8 тэрбум төгрөгийн буюу 70.1 хувийн, улсын төсвийн зарлага 1,950.2 тэрбум төгрөгөөр төлөвлөгдсөнөөс 1,372.8 тэрбум төгрөгийн буюу 70.4 хувийн гүйцэтгэлтэй гарлаа.

Нэгдсэн төсвийн зарлагын төлөвлөгөө, гүйцэтгэлийг орлогын төрлөөр авч үзвэл: 

* Улсын төсвийн халамжийн сангаас ахмад дайчин, алдар цолтой ахмад настанд үзүүлэх хөнгөлөлт тусламжийн зардал 1.6 тэрбум, алдарт эхийн одонтой эхчүүдэд олгох тэтгэмжийн зардал 27.8 тэрбум, засгийн газрын нөөц хөрөнгийн зардал 6.1 тэрбум, хөрөнгийн зардал 137.1 тэрбум, эрчим хүч, дулааны алдагдлын татаасын зардал 6.1 тэрбум, улаан буудайн урамшууллын татаасын зардал 24.4 тэрбум, ноосны урамжууллын татаасын зардал 16.6 тэрбум төгрөгийн тус тус гүйцэтгэлтэй байна. Улсын төсвөөс орон нутагт 65.7 тэрбум төгрөгийн санхүүгийн дэмжлэг, 21.8 тэрбум төгрөгийн орон нутгийн хөгжлийн сангийн шилжүүлэг, 337.4 тэрбум төгрөгийн тусгай зориулалтын шилжүүлгийг тус тус олгосон байна.
* Орон нутгийн төсвийн зарлага 569.1 тэрбум төгрөгт хүрч, төлөвлөгдсөн нийт зардал 66.7 хувийн гүйцэтгэлтэй байна. Орон нутгаас улсын төсөвт 2.4 тэрбум төгрөгийг төвлөрүүлээд байна.
* Хүний хөгжил сангийн зарлага 94.4 тэрбум төгрөгт хүрч, төлөвлөгдсөн нийт зардал 98.0 хувийн гүйцэтгэлтэй байна. Тус сангаас хүүхдэд олгож байгаа бэлэн мөнгөний санхүүжилтээр 81.2 тэрбум төгрөгийг олгоод байна.
* Нийгмийн даатгалын сангийн төлөвлөгдсөн зардал 99.0 хувийн буюу 487.8 тэрбум төгрөгийн гүйцэтгэлтэй байна. Тус сангаас улсын эмнэлгүүдэд 44.5 тэрбум төгрөгийн татаас олгосон байна.

**Төсвийн тэнцэл:**

 Тайлант хугацаанд гадаад зээлийн үндсэн төлбөрт 31.7 тэрбум, дотоод зээлийн үндсэн төлбөрт 5.3 тэрбум, Засгийн газрын богино хугацаат дотоод бондын үндсэн төлбөрт 256.0 тэрбум, урт хугацаат дотоод бондын үндсэн төлбөрт 325.2 тэрбум төгрөгийг тус тус төлж, 43.4 тэрбум төгрөгийн гадаад төслийн зээл авч, Засгийн газрын 557.3 тэрбум төгрөгийн богино хугацаат, 56.2 тэрбум төгрөгийн урт хугацаат бондыг тус тус арилжаалсан гүйцэтгэлтэй байна. Тайлант үед Монгол Улсын нэгдсэн төсвийн нийт тэнцэл 244.8 тэрбум, улсын төсвийн нийт тэнцэл 316.0 тэрбум төгрөгийн тус тус алдагдалтай гарлаа.

------оОо------